打書釘

打書釘泛指啲人睇書唔買書嘅行為，地點不限，可以係書攤，亦可以係書局。最主要係啲書蟲喺書店長時間睇書，想唔使買書就可以睇到書。

書局為咗賣書會畀人去睇書，不過啲人打書釘等於搏懵，搏書舖、作者、出版社嘅懵，所以賣書一方會喺書上包層膠紙，唔畀啲人開，其中雜誌最常見。不過啲人打書釘大多係睇啲輕鬆啲嘅書，大多揀薄嘅、多畫嘅書，比如好多人就去賣公仔書嘅地方打書釘。不過亦有啲人打書釘係想睇下本書抵唔抵買。家下網舖發達，衝擊咗實體書舖，一啲人喺書店打書釘，睇啱咗唔買反而上網買，對書舖好大損失。

不過都有啲書舖歡迎啲人打書釘，特別係內設咖啡廳、茶室嘅書舖，噉一來啲人會坐喺度一邊掀書一邊買杯嘢飲，增加書舖嘅生意。亦有啲書舖大方，由得啲人打，重設埋座椅畀人，想以服務周到攬客、旺下場。亦有歡迎打書釘嘅書店係想聚人氣，借此邀請作者等文化人物開講座、喺書舖搞展覽等文化活動。

書
經濟